Fecko, Martin, poslanec NR SR (2023-02-14):
Dobré popoludnie. Ďakujem pekne, pán predsedajúci. Pani navrhovateľka, pán spravodajca, kolegyne, kolegovia, vážení hostia, tiež kvitujem, že máme aj takýto zákon na tejto schôdzi, a myslím si, že, ako tu už bolo spomenuté mojimi predrečníkmi, tá 130-ročná história si zaslúži, aby mala aj ten legislatívny rámec príslušný dobe. Aj v mojej rodine mám z manželkinej strany veľa turistov. Ja som tiež ako ornitológ, takže tiež chodím po krajine a tiež som veľmi rád, keď vidím, že sú tam chodníky označené, a vieme, kam máme ísť. Chcel by som sa k niekoľko otáznikom, ktoré mi vyvstali, keď som celý tento zákon ako čítal. Je to asi okolo päť nejakých takýchto otáznikov, a preto by som, aby sme to zbytočne nenaťahovali, začal hneď. Všade charakterizujeme, že ide o vlastníka, nájomcu alebo správcu, že majú nejakú kompetenciu k niečomu sa vyjadrovať. Ja sa pýtam, je to v pomere rovnocennosti alebo v pomere, že prv vlastník, až potom užívateľ a správca, lebo jakonáhle pôjdeme takto, tak vlastne vlastník sa nedozvie, keď správca dá súhlas alebo užívateľ dá súhlas na niečo, a vlastník sa ani nedozvie, kde sme sa na mojom pozemku, čo sa tam stalo, akým spôsobom, takže to by som chcel vysvetliť, aby to bolo jasné. Oni to tam uvádzajú vo viacerých paragrafoch, a myslím si, že je to... socializmus už tu bol, a myslím, že tá demokracia a ochrana vlastníckeho práva aj v tomto zákone mala mať tú, to čelné postavenie. Ďalej. Hovorím o turistických trasách. Samozrejme, hovorím aj o pútnických miestach, vodných, cyklotrasách a ďalších, ktoré charakterizujeme turistickými trasami, a hovoríme o tom, že kto má tam možnosť napríklad aj ukladať pokuty. Krásne sme tam vymenovali Stráž prírody, lesná stráž, vodná stráž, rybárska stráž, Horská záchranná služba, príslušníci Policajného zboru a obecnej polície, bodka. A ja sa pýtam, kde je poľná stráž? Máme ešte aj poľnú stráž, ktorá síce neni v rovnakom nejakom rozpoložení počtom alebo nejakých kompetencií ako nejaký Policajný zbor alebo Horská služba, samozrejme, ale áno, máme aj poľnú stráž a je riešená v zákone z roku 1994, v 255, to znamená, že bol by som veľmi rád, keby sme aj toto tam doplnili, lebo môže sa stať, že tí vlastníci sa môžu zgrupiť na poľnohospodárskej pôde a takúto poľnú stráž si vytvoriť, majú na to možnosť. A pri súčasných, však viete, ako sa nám niektorým akože agropodnikatelia aj na pozemkoch bijú, pretože im niekto kradne úrodu a všecko možné, takže vyslovene im tá poľná stráž, im ako dáva od roku 1994 možnosť urobiť tam nejakú tú stráž, ktorá bude aj, má dokonca aj právomoci zasahovať aj so zbraňou, aj svoju nejakú rovnošatu a všetko okolo toho. Len táto poľná stráž sa ako keby nám vytratili z nášho rezortu a viac-menej je to také ako hluché, takže bol by som veľmi rád, keby sme aj tú poľnú stráž do toho dali. Ďalej, pýtam sa, hovoríme, že robíme nový register turistických trás. Pýtam sa, že keďže je to ako nový register, ako do neho budú zapisované staré trasy, lebo pri nových trasách máme tam nejakú kompenzáciu, aspoň mala by byť podľa tohto, jak som si to prečítal. Pýtam sa, staré trasy budú automaticky bez nejakej kompenzácie vo verejnom záujme nejakým spôsobom zapísané a je to nemeniteľné, vybavené a zisťujeme, že prakticky nič by tam nemohlo sa s týmito trasami diať voči vlastníckemu právu a nejakému tomu odškodneniu toho vlastníka, ktoré, obmedzenie možnože už na tých starých trasách takisto existuje, ale tá kompetencia, zatiaľ som ju, som ju tam nenašiel, že by sme aj tie staré trasy, takže vysvetlenie, aký majú vzťah staré turistické trasy v tom širšom, najširšom ponímaní, ako to tento zákon charakterizuje, a nové, ktoré vznikajú, verzus odškodnenia vlastníkovi alebo tomu správcovi, alebo tomu užívateľovi. A pýtam sa, či každý rok ako podľa tohto zákona, že každý rok sa môže prihlásiť, zas si pamätám, vlastník, v jednom prípade tam je proste už iba vlastník, niektorým je aj, aj správca aj tento, aj ďalší, aj ten užívateľ, že môže sa prihlásiť, za minulý rok v ďalšom roku si môžte ako pýtať kompenzáciu za to. Tak sa pýtam, že či tá kompenzácia bude do nekonečna u tých dajme tomu, že čo budú noví, pretože keď je nová trasa, tak nehovoríme, že do desať rokov sa to bude vyplácať alebo jednorazovo bude také vyplácanie, že sa to vykúpi, alebo neviem, čo sa urobí, a tým pádom je to vybavené. Ale stále proste beriem, že to bude permanentne sa platiť tá ujma, ktorá z umiestnenia takejto trasy turistickej v tom najširšom zmysle slova na jeho pozemku sa stane. Takže to sú také otázky, ktoré momentálne som v tomto zákone nemal zodpovedané, a pokiaľ by ste, pani predkladateľka alebo aj pán spravodajca, mi na ne zodpovedali, bol by som rád, aby sme jasne povedali národu, akým spôsobom sa k tomuto, by som povedal, zákonu postavili. A myslím si, že, ešte raz hovorím, som za, aby sme aj turistov, aj tých, ktorí nám budú zachraňovať životy, a ďalší na rôznych tých turistických trasách v najširšom význame mali podchytené aj legislatívne. Takže ďakujem za tento podnet a za túto legislatívnu iniciatívu všetkým, ktorí sa k tomu pripojili, a rád by som, keby ste mi zodpovedali na tieto otázky. Naši predkovia nám odkazujú, aby sme žili tak, aby bolo aj chleba, aj neba. Ďakujem pekne.